Anno Domini millesimo quadringentesimo sexagesimo nono, decimaquarta mensis septembris, acta fuerunt haec in Cisterciensi generali Capitulo. [DIFFINITIONES] GENERALES 1.   Generale Capitulum in favorem honestatis et sufficientiae fratris Ioannis Ratton, s. th. pr., dudum abbatis monasterii Ursicampi, benigne secum dispensat et sibi annuit, quatinus post decessum suum possit et valeat sepeliri in capitulo eiusdem monasterii, non obstante Ordinis consuetudine, quia soli abbates in capitulis consueverunt sepeliri. 2.   Quia frater Gregorius de Lesines, conversus in monasterio Igniacensi, suae salutis immemor, contra Ordinis statuta, absque sui abbatis licentia exivit, ad monasterium Cartusiense de Bourfontaine indebite transeundo, et propterea iuste et canonice ab eodem suo abbate sententia excommunicationis fulminatus ; quia sententiam excommunicationis, attentis privilegiis Ordinis et statutis tamquam legitimam et regulariter factam, praesens generale Capitulum declarat, approbat et confirmat, ipsum de novo, si opus sit, excommunicando, abbati de Longoponte districte praecipiendo, quatinus omni dissimulatione semota, dictum fratrem Gregorium conversum, palam et publice auctoritate Capituli generalis, per affixionem ad valvas ecclesiarum et alias debite et ubi oportebit, excommunicatum denuntiet. 3.   Capitulum, non sine cordis dolore, plurium Ordinis patrum relatibus audiens clamores et rumores mali et dissoluti regiminis nonnullarum Ordinis monialium, adeo effrenate secundum desideria cordis sui vivere volentium, in maximum ipsius Ordinis opprobrium, scandalum et honoris denigrationem adeo et in tantum, quod plures bonae religiosae cum periculo animarum suarum inter malas existentes, horrore tamen confusionis perterritae exitum a locis suae professionis praestolantur et requirunt, cui pestifero morbo idem Capitulum per omne quod in se est obviare et de remedio providere cupiens opportuno, omnibus et singulis Ordinis patribus abbatibus et eorum commissariis, pro nunc deputatis et in futurum deputandis, in virtute sanctae obedientiae et sub excommunicationis latae sententiae poena, districte praecipit et mandat, quatinus ad earumdem monialium debitam reformationem, reclusionem, punitionem et conversionem, omni dissimulatione semota, secundum Ordinis diffinitiones, statuta et ordinationes procedant et diligenter intendant, ipsas ad vivendum in communi viriliter et exacte compellando, omnium proprietatis et particularitatis vitium ab eis totaliter amovendo et repellando, in plenaria Ordinis potestate. 4.   In favorem studii fratris Nicolai Bonepeaux, baccalarii formati in theologia, scolaris de Villanova, et propter paupertatem et desolationem ipsius monasterii de Villanova propter guerras, generale Capitulum praecipit et mandat abbati et conventui de Nigro monasterio, quatinus eidem scolari, quamdiu fuerit domino Cisterciensi ac provisori collegii Sancti Bernardi verus humilis et obediens, quindecim francos pro medietate bursae suae usque ad gradum doctoratus sui in theologia inclusive provideat, qua portione bursae poterit per eumdem dominum Cisterciensem privari, si Ordini fuerit rebellis ac inobediens, nec ad licentiam sine sua speciali permissione poterit promoveri ; executionem huius diffinitionis, quoad compellendum ipsum abbatem de Nigro monasterio, abbati de Buzayo, suo patri abbati committendo, in plenaria Ordinis potestate. 5.   Generale Capitulum ulterius sustinere non volens inconvenientia, quae sequuntur ex libertatibus, quibus contra Ordinis laudabilem consuetudinem in detrimentum et discrimen conscientiarum et regularium morum uti volunt baccalarii, tam cursores quam formati, collegii Sancti Bernardi Parisiensis, qui sub praetextu et occasione sui gradus, ubi aliis scolaribus simplicibus deberent esse exemplum et forma virtutis et bene vivendi, sunt, proh dolor ! eis in ruinam et scandalum, ecclesiam minime frequentantes, neque diebus privatis neque festivis, a communitate et loco refectionis se et frequenter alios scolares absentantes, quaestiones in commessationibus, potationibus et ludis tablarum [tabularum ] et alias per cameras particulares exercentes, tempus sibi pro acquisitione scientiarum, et bonorum morum, concessum in otio et huiusmodi excessibus consumendo in maximum damnum, gravamen et deceptionem Ordinis et propriorum abbatum de eorum ferventi labore fructum expectantium, ipsum generale Capitulum provisori moderno, et omnibus qui pro futuro fuerint, districte et in virtute salutaris obedientiae praecipit et mandat quatinus omni dissimulatione semota, dictos baccalarios, tam cursores quam formatos, exceptis lectoribus ordinariis sub poenis emissionis ab ipso collegio compellat ad quotidie visitandum et frequentandum aulam communitatis hora refectionis et ad interessendum disputationibus, similiter etiam sub poena privationis a vino et pitantia, aut acceptionis disciplinae regularis in capitulo coram omnibus ad nutum provisoris, eosdem baccalarios ad frequentandum ecclesiam et intrandum chorum hora servitii, maxime diebus dominicis et festivis compellat, in plenaria Ordinis potestate. 6.   Abbati de Sancto Bernardo extra muros Valentinos, generali Ordinis in Curia romana procuratori, praesens generale Capitulum committit potestatem absolvendi fratrem Matheum de Castilione [Castillione], abbatem Morimundi Mediolanensis dioecesis, a censuris et sententiis excommunicationis quibus fuerat innodatus, et reponendi et restituendi eumdem in dignitatem abbatialem dicti monasterii de Morimundo, a qua per ipsum generale Capitulum fuerat iuste privatus, in plenaria Ordinis potestate. 7.   Abbatibus de Aceyo, s. th. pr., et de Charitate coniunctim per generale Capitulum committitur, quatinus quamcitius poterunt se transferant ad monasterium de Caroloco, et villagia ac loca circumvicina, et super commoditate et incommoditate quorumdam villagiorum manus mortuae requirentium affranchissamentum [affranchisamentum], diligenter et debite se informent, et quid super hoc invenerint fideliter domino Cistercii potestate Ordinis fungenti, referant, qui super hoc, prout melius videbit, ordinabit in plenaria Ordinis potestate. 8.   In supportationem et exonerationem damnorum quae occasione guerrarum incurrit monasterium de Alna, et in favorem studii fratris Egidii de Presles, scolaris eiusdem monasterii, in proximo ordinario sententias lecturi, generale Capitulum misericorditer et benigne sibi remittit totaliter contributionem huius praesentis anni. 9.   Generale Capitulum misericorditer et benigne dispensat cum Ioanna de Luxemburg, ut non obstante illegitimatione, quam contraxit extra matrimonium nascendo, valeat et possit religionis habitum in monasterio monialium de Oliva vel alibi suscipere, et ibidem Domino Deo vota sua firmare ac reddere, et observantias regulares servare, sibi conceditur et admittitur, in plenaria Ordinis potestate. 10.   Ad laudem et honorem gloriossisimae [gloriosissimae ] Virginis Mariae Dei Genitricis, et augmentationem nominis sui, ad supplicationem matriculariorum ecclesiae Beatae Mariae de Bollonia parva prope Parisios, ubi causa devotionis confluit ex multis locis fidelium populus, generale Capitulum misericorditer et benigne omnibus dictam ecclesiam ob reverentiam dictae sanctissimae Christi Matris devote visitantibus et eidem de suis bonis benefacientibus et largientibus, participationem omnium orationum, missarum, servitiorum, ieiuniorum, vigiliarum, eleemosinarum, poenitentiarum, ceterorumque bonorum spiritualium, quae in toto Ordine Cisterciensi fiunt et fient in futurum, concedit et annuit. 11.   Ad idem, conceditur monasterio de Sancto Bernardo extra muros Valentinos. 12.   Ad idem, monasterio de Aceyo. 13.   Ad idem, monasterio de Curia Dei. 14.   Abbati de Signiaco auctoritate Capituli generalis committitur, quatinus in monasterio Sancti Desiderii vel aliquo alio Ordinis monialium monasterio regulato, ponat et collocet sororem Iacquelinam Danoul, dudum religiosam monasterii de Marcilliaco, ne amplius de cetero per mundum vagando in suae animae praeiudicium, sicut hucusque fecit, discurrat, eidem perpetuum silentium imponendo super quaestione et iure per eam praetenso in dignitate abbatiali monasterii de Curia Nostrae Dominae, Senonensis diocesis, super quo ei ulterior quaestio et prosecutio interdicitur, in plenaria Ordinis potestate. 15.   Cum abbate de Caroloco per generale Capitulum de speciali gratia dispensatur, ut usque ad proximum festum beati Ioannis Baptistae Parisios scolarem mittere non teneatur, usque ad praedictum terminum ipsum ad hoc supportando. 16.   Generale Capitulum fratrem Nicolaum Dalyot, monasterii Sancti Angeli de Frangilio, Sanctae Severinae dioecesis, ad secundam diem praesentis Capituli citatum, promotori causarum quod iustum fuerit responsurum, debite et sufficienter expectatum, vocatum, et neque per se nec per procuratorem comparentem, quia iam per quatuor annos sic citatus et non comparens contumaciam sustinuit, ex nunc penitus et totaliter privat, deponit et destituit a dignitate abbatiali sui praefati monasterii ac excommunicatum, destitutum et depositum declarat et diffinit ; abbati de Sancto Bernardo extra muros Valentinos, generali Ordinis in Curia romana procuratori, districte praecipiendo, ut praesentem diffinitionem debitae executioni demandando, tamquam excommunicatum et ab eadem dignitate abbatiali destitutum, depositum et privatum publicet et denuntiet, alium religiosum virum et obedientem Ordini loco eius, secundum Ordinis statuta, instituendo, in plenaria Ordinis potestate. 17.   Cum abbate de Rigniaco benigne et misericorditer per generale Capitulum dispensatur, ut non obstantibus regularibus Ordinis statutis, in collegio Sancti Bernardi Parisiis studendo, residentiam et moram trahere possit et valeat, in scientia et moribus diligenter et debite proficiendo, lectiones ordinarias, disputationes, sermones, ceterosque actus scolasticos exercendo et frequentando, et non perdendo tempus suum, neque in otio dies ad proficiendum concessos consumendo, hoc adiecto, quod ipse erit sub subiectione et directione provisoris praedicti collegii, et sine onere vel gravamine communitatis et scolarium ipsius collegii. 18.   Provisionem, institutionem et installationem de persona fratris Petri Marguero, religiosi professi monasterii de Maceriis in dioecesi Cabilonensi, per Sanctissimum Dominum Nostrum Papam Paulum II, factas, generale Capitulum gratas, ratas et acceptas habet, ulterius secum, sicut cum abbate de Rigniaco, quoad morandum in collegio Sancti Bernardi Parisiensi, cum conditionibus superius expressis dispensando. 19.   Abbatibus totius nationis germanicae per generale Capitulum sub poenis in *Benedictina* contentis districte praecipitur, ut omnibus seclusis excusationibus, mittant de suis religiosis ad Universitates et studia generalia, nec scolares ad hoc excusentur sub praetextu mittendi eosdem suos religiosos ad studia particularia, ubi habent domos, et tamen non sunt generalia studia ; huius diffinitionis executionem abbati de Fonte salutis et provisori Heidelbergensi, et eorum cuilibet committendo, in plenaria Ordinis potestate. 20.   Abbati de Tribus fontibus per generale Capitulum committitur, quatinus assumpto secum abbate de Monasteriis in Argona, debite et diligenter se informent de vita, conversatione et moribus fratrum Ioannis Louppi, Iacobi de Lachappe et Ioannis de Condé aliorumque religiosorum praedictae abbatiae de Monasteriis, de quorum dissoluta vita pessimus rumor apud Deum et homines scandalosus et scripto vicinorum relatu ad praesentis Capituli audientiam pervenit, et si eos tales, quales fama publica asserit, invenerint, aut alter eorum invenerit, secundum Ordinis statuta absque dissimulatione corrigant et puniant, eos strictis carceribus mancipando et detinendo, in pane et aqua usque ad nutum Capituli generalis, invocando ad hoc, si opus sit, auxilium brachii saecularis, et etiam carceres regios aut alios, si necesse et expediens viderint, requirendo et accommodando, cum plenaria Ordinis potestate. 21.   Graves et scandalosos abusus in Ordine ortos et dietim insurgentes ex indebitis contractibus inter nonnullos Ordinis abbates et suos monachos factos et passatos, quibus damnabiliter sicut saecularibus frequenter ipsi abbates tradunt domos et grangias ad firmam, ac etiam contra Ordinis regularia statuta, litteras obligatorias sub sigillis abbatis et conventus se eis obligando tradunt ex quo fit, ut cum dicti monachi sensum propter hoc debitum suo monasterio reddiderunt, de residuo secundum suae voluntatis libitum, sicut puri et meri saeculares posse disponere arbitrantur, proprietatis vitium, proh dolor ! in animarum suarum periculosissimum detrimentum, absque Dei et Ordinis timore incurrentes de medio tollere et radicitus eradicare desiderans, praesens generale Capitulum omnibus et singulis Ordinis abbatibus in virtute salutaris obedientiae, et sub poenis excommunicationis latae sententiae, inhibet ne de cetero sub talibus formis et conditionibus domos, grangias seu firmas monasteriorum suorum quibuscumque suis religiosis tradant, quinimo iam traditas revocent huiusmodi conventiones penitus et totaliter revocando et cassando, in plenaria Ordinis potestate. 22.   Commissionem anno elapso factam, qua abbati de Campo principum inhibeatur visitatio abbatiarum Germaniae nisi praesente et assistente sibi suo collega abbate de Fonte salutis, generale Capitulum renovat et confirmat, eidem de Campo principum sub poenis et censuris Ordinis iterum inhibendo ne durante tempore suae praefatae commissionis, visitare audeat seu praesumat, nisi eodem abbate de Fonte salutis vocato et praesente. 23.   Abbati de Lucella districte per generale Capitulum praecipitur, quatinus diligenter et debite se informet super vita et moribus cuiusdam fratris Nicolai Bayer, religiosi professi monasterii de Caesarea, qui libellum infamiae contra patres et personas Ordinis dicitur scripsisse et fecisse, et ulterius contra proprii abbatis voluntatem et sine eius licentia moram trahit in monasterio de Campo principum, et si ita repererit et ipsum in praemissis vel aliis quibuscumque culpabilem invenerit, omni excusatione postposita eum puniat et corrigat per carceres et alias debite, in plenaria Ordinis potestate. 24.   Considerato lamentabili et pessimo crimine sororis Margaretae Rietheim, monasterii monialium Beatae Mariae de Oberschonveld religiosae expresse professae, quae maligno et diabolo spiritu instigata, tribus solemnibus diebus festivis sacrosanctam communionem ficte recipiens reservavit in pixide, in cubiculo suo reponens et postea in malo perseverando apostatavit, iudicante tamen quod corpus Christi tali loco repositum reverenter ad ecclesiam reportaretur ; abbati de Caesarea, patri abbati eiusdem monasterii in virtute salutaris obedientiae et sub excommunicationis poena praecipiendo committit, quatinus pro tanta tam dignissimi sacramenti irreverentia eam puniat et corrigat in modum sequentem, videlicet faciendo eam abstinere a susceptione corporis Christi, praeterquam in mortis articulo, per triennium, et nihilominus eam cogat ad confitendum omnibus diebus quibus aliae sorores dicti monasterii confiteri et communicare solent, quibus etiam diebus et dominicis ab elevatione corporis Christi inclusive usque ad finem missae continue levem culpam faciat per annum, et eodem tempore diebus venerinis in pane et aqua ieiunet ; eam etiam secundum Ordinis statuta de apostasia, quam incurrit illicentiata exeundo puniat et corrigat ; conventusque insuper dicti loci super tam nefando crimine poenitendo una die ieiunabit in pane et aqua, et omnes et singulae religiosae regularem accipiant disciplinam, et ad placandum Altissimum super tanto scelere processionem solemnem faciant, hanc devotam antiphonam *O Sacramentum pietatis* humiliter et devote decantando, vel aliam ad ordinationem patris abbatis, ad quae omnia supradicta facienda et observanda pater abbas de Caesarea easdem religiosas cogat et compellat, in plenaria Ordinis potestate. 25.   Attento quod impositio abbatiis comitatus Burgundiae auctoritate generalis Capituli facta ad conducendum processum contra dominum archiepiscopum Bisuntinensem, facta est pro generali defensione iurium et privilegiorum Ordinis, cui merito omnes volentes privilegiis gaudere, contribuere debent, praesens generale Capitulum statuit et diffinit quod abbas de Roseriis se ab huiusmodi impositione eximere volens, ad solvendum pro quota sua compelletur sicut ceteri abbates dicti comitatus ; executionem huius diffinitionis abbati de Caroloco committendo, in plenaria Ordinis potestate. 26.   Dominis abbatibus de Cistercio et de Firmitate super Gronam, s. th. pr., committit generale Capitulum, quatinus quamcitius commode fieri poterit, ad monasterium de Maceriis eidem domino Firmitatis immediate subiectum personaliter accedentes ibidem visitent, et de causis, modo et forma resignationis factae per fratrem Gerardum Margueron, nuper dicti monasterii Maceriarum abbatem, se diligenter informent, et si, ut fertur, eumdem bene rexisse et gubernasse, et ipsum monasterium plurimum augmentasse repererint, sibi honestam et competentem pensionem, abbatibus bene meritis, sponte cedentibus, debitam assignent, in plenaria Ordinis potestate. 27.   Generale Capitulum visa et audita supplicatione sororis Martinae Lambert, nuper abbatissae de Blandequa, quae ob sua demerita timens ab Ordine deponi et sua dignitate abbatiali privari, in manibus commissariorum domini Cistercii sponte et libere cessit et resignavit, professionem fecit, et pensionem recepit et acceptavit, et licet antea se appellasse dicat, tamen per praedictas resignationem et professionem suae appellationi etiam expressa vivae vocis declaratione coram notario et testibus renuntiavit. Quare idem Capitulum attento quod ipsa apostatando illicentiata dictum monasterium turpiter et ignominiose, inverecunde et in maximam sui infamiam et honoris Ordinis denigrationem exivit, sententiam excommunicationis secundum Ordinis statuta incurrendo, eamdem non debere audiri neque tamquam appellantem recipi, diffinit et declarat, et insuper ipsam fugitivam, apostatam et excommunicatam publicat et denuntiat ; huiusmodi diffinitionis executionem omnibus et singulis Ordinis abbatibus committendo, et illis praecipiendo ut ubicumque eam invenerint, strictis carceribus usque ad nutum Capituli generalis vel domini Cistercii mancipent, abbatibus de Claromarisco et de Caroliloco et eorum cuilibet potestatem conferendo, ipsam Martinam a censuris et excommunicationibus, quas incurrit, absolvendi, postquam ad plenam et veram Ordinis obedientiam poenitens et contrita redierit, et omnibus processibus per eam suscitatis, impetrationibus et aliis omnibus per eam contra Ordinis iura et statuta factis et procuratis renuntiaverit, et non alias, in plenaria Ordinis potestate. 28.   Abbati de Belloloco per generale Capitulum committitur, ut quemadmodum anno elapso diffinitum fuit, viriliter et exacte per Ordinis censuras et omnes iuris et iustitiae vias compellat abbatem de Ardorello, ad satisfaciendum plenarie fratri Armando de Solages, abbati de Salvanesio de expensis per eumdem factis in purgatione super infamia eidem Armando per dominum abbatem de Ardorello imposita, a qua per abbatem de Fonte frigido omnino immunis et innocens repertus fuit, in plenaria Ordinis potestate, cui abbati de Ardorello relinquitur facultas prosecutionem faciendi super verificatione nonnullorum articulorum super quibus eumdem accusat. 29.   Visitationem et reformationem omnium et singulorum monasteriorum Ordinis utriusque sexus in regnis Hungariae, Bohemiae et Poloniae ac in omnibus provinciis totius nationis germanicae cuiuscumque generationis existant, et in Hispaniae, Arragoniae, Navarrae et Cataloniae partibus et in tota sua generatione, ubicumque existant, generale Capitulum committit domino Morimundi cum clausulis opportunis per dominum Cisterciensem addendis. 30.   Cum arma clericorum sint eorum lacrimae, et ludi inhonesti maxime dedeceant viros religiosos, generale Capitulum districte inhibet omnibus et singulis regularibus personis, ne ludis balistae, spadae, seu aliorum baculorum armis exercendis aptorum se exerceant, neque de cetero gerant aves praedales supra manum, puta accipitres, falcones et huiusmodi. 31.   Abbati de Grandisilva in virtute salutaris obedientiae, et sub poenis excommunicationis et depositionis per generale Capitulum districte praecipitur, quatinus omni negligentia semota, reaedificet, relevet ac reparet, sicut tenetur, collegium Sancti Bernardi in Tolosa, taliter quod scolares ibidem convenientes tute et secure habitare possint ; huius diffinitionis executionem abbati de Ardorello committendo, in plenaria Ordinis potestate. 32.   Generale Capitulum omnibus et singulis Ordinis abbatibus et ceteris regularibus eiusdem personis, sub poenis et censuris Ordinis, prohibet ne pensiones supra aliqua Ordinis monasteria vel membra, quibuscumque possint dari vel assignari, nisi per specialem et expressam licentiam et ordinationem Sanctissimi Domini Nostri Summi Pontificis, vel Capituli generalis, et quidquid secus et aliter in contrarium factum vel attentatum fuerit, ex nunc irritum, inane et nullius vigoris et momenti existat. 33.   Abbatissam, priorissam, ceterasque moniales monasterii monialium de Bons in Sabaudia, per abbatem de Caroloco, commissarium Capituli generalis, debite monitas, quatinus portarent scapularia nigra secundum formam et modum aliarum religiosarum Ordinis, tamquam rebelles et Ordini in hac re inobedientes, contumaces et excommunicatas, praesens generale Capitulum denuntiat, absolutionem ipsi Capitulo seu abbati de Altaripa, Lausannensis dioecesis, retinendo, quibus tamen sententia et contumacia non vult praesens Capitulum, nec mandat eas posse absolvi, nisi primitus realiter et de facto Ordini obedientes praedicta scapularia nigra more aliarum religiosarum portent et induant ; executionem huius diffinitionis eidem abbati de Altaripa committendo, in plenaria Ordinis potestate. 34.   Ad idem, contra abbatissam et moniales Iamien. (?) absolutionem abbati de Sancto Bernardo, generali Ordinis in Curia romana procuratori, postquam obedierint, et non alias, committendo. 35.   Abbati de Fonte frigido per generale Capitulum praecipitur, quatinus compellat abbatem et conventum de Grandisilva ad recuperandum, et ad ipsum monasterium reducendum, quamdam grangiam vocatam de Grande selva, secus Narbonam, dudum per quemdam abbatem ipsius loci in emphiteosim perpetuam traditam, in praeiudicium et damnum praefati monasterii, modernum abbatem de Grandisilva et singulos eiusdem abbatiae religiosos a iuramento super hoc praestito absolvendo, in plenaria Ordinis potestate. 36.   Abbatibus de Tribus fontibus et de Monasteriis in Argona, et eorum cuilibet in solidum, per generale Capitulum committitur, quatinus tam auctoritate dicti Capituli quam domini Firmitatis, fratrem Philibertum de Sancto Stephano, religiosum professum, et nuper cellerarium monasterii de Firmitate, qui spreto suae religionis et professionis voto, et suae immemor salutis, illicentiatus per mundum apostatando vadit et discurrit, ubicumque ipsum apprehendere vel invenire poterunt, capiant, seu capi faciant et severissimis carceribus mancipent, cum auxilio brachii saecularis, si opus sit, ipsius monasterii Firmitatis propriis expensis, in plenaria Ordinis potestate. 37.   Commissionem per dominum Cisterciensem in regnis Arragoniae, Castellae, Navarrae et principatu Cataloniae abbati de Sancta Fide traditam, generale Capitulum confirmat et approbat, in plenaria Ordinis potestate. 38.   Abbati de Villalonga per generale Capitulum committitur, quatinus diligenter et debite se informet de expensis per abbatem de Bolbona, s. th. pr., factis occasione reformationis collegii Sancti Bernardi in Tolosa, per resistentiam abbatis de Grandisilva, qui cum appellasset ab eadem reformatione condemnatus fuit per Capitulum, male appellasse et secundum quod rationabiliter invenerit eumdem de Bolbona in prosecutione huiusmodi reformationis, ad plene satisfaciendum per censuras Ordinis et omnes iuris et iustitiae vias, cogat et compellat dominum abbatem de Grandisilva, in plenaria Ordinis potestate. 39.   Generale Capitulum benigne et pia charitatis compassione abbatem de Bellabrancha ob gravium suarum infirmitatum continuationem, ab hoc praesenti Capitulo generali benigne excusat, et excusatum habet pro duobus proxime futuris annis, eadem Capituli generalis auctoritate secum dispensando, ut ab omnibus et singulis casibus, peccatis, excommunicationum sententiis, apostasiis, irregularitatibus generali Capitulo reservatis, possit et valeat omnes et singulas regulares personas sibi subiectas, in foro conscientiae pro semel absolvere, cum iniunctione salutaris poenitentiae, aut quibus visum fuerit, ex suis religiosis confessoribus hanc pro una vice potestatem conferre, quodque eamdem potestatem habeat eligendi sibi confessorem, qui hoc beneficium et gratiam ei valeat impertiri modo supradicto, in plenaria Ordinis potestate. 40.   Abbati de Sancta Fide per generale Capitulum committitur, quatinus diligenter et debite se informet de expensis per dominum Morimundi factis Valentiae, occasione sororum Elienor de Sancto Felice, Aldoniciae de Miraculo, Acociae de Castelin, Castellanae, Catalanae, Yolans de Rivosico [Rivosicco], ac ceterarum earumdem complicium, quarum occasione dominus Morimundi certis diebus arrestatus fuit cum omnibus suis bonis, residentiam fecit longam Valentiae, et prout per debitam informationem repererit, easdem ad eidem domino Morimundi satisfaciendum cogat et compellat per censuras Ordinis et omnes iuris et iustitiae vias, in plenaria Ordinis potestate. 41.   Quia ad audientiam praesentis Capituli nuper deductum est, nonnullos Ordinis abbates contra *Benedictinam* et alia Ordinis statuta duros, remissos et rebelles esse in solutionibus quotarum contributionum sibi praefixarum, generale Capitulum omnibus et singulis Ordinis abbatibus ad recipiendum contributiones Ordinis deputatis et commissis praecipit, quatinus sub poenis excommunicationis latae sententiae, pro omni praefixionis termino cogant et compellant omnes et singulos Ordinis abbates ad solvendum quotas contributionum, infra quindecim dierum spatium a monitione sibi facta per eosdem collectores, vel ab eis deputatos, alias idem Capitulum excommunicatos praedicto elapso termino reputat, declarat et denuntiat, eisdem deputatis et deputandis sub poenis et censuris praecipiendo, quatinus ipsos sic negligentes et inobedientes, tamquam excommunicatos publicent et denuntient, in plenaria Ordinis potestate. 42.   Abbati de Sancto Andrea, s. th. pr., per generale Capitulum committitur, quatinus quamcitius commode poterit, assumto secum abbate de Brolio Benedicti, patre abbate de Trap[p]a, et ambo simul videlicet ipse de Sancto Andrea tamquam Ordinis commissarius et alter tamquam pater abbas, visitent et reforment ipsum monasterium de Trap[p]a in omnibus et singulis quae ibidem invenerint corrigenda et reformanda, et omnes et singulas querelas, controversias et differentias motas et ortas inter abbates ipsos de Brolio Benedicti et de Trap[p]a, pacificent, appunctuent et debito fine terminent, religiosos per bonam et regularem correctionem et punitionem ad veram obedientiam sui abbatis reducendo, in plenaria Ordinis potestate. 43.   Abbatibus de Caroliloco et de Regalimonte, s. th. pr., et de Theoloco, in sacra pagina bacc. form., et eorum cuilibet per se et in solidum, per generale Capitulum committitur, quatinus diligenter et debite se informare studeant vel alter eorum studeat, super commoditate vel incommoditate cuiusdam tractatus facti et initi inter abbatem et conventum monasterii de Vallibus Sernaii ex una parte, et Ioannem le Garnetier iuniore ex altera, de sua domo Parisiensi sita in vico ad fenum, prout in litteris super hoc confectis quibus haec praesens diffinitio annectitur, plenius continetur, et si ipsum tractatum et alienationem domus sic traditam ad redditum invenerint eidem monasterio utilem et commodum, confirment, ratificent et approbent, in plenaria Ordinis potestate. 44.   Ad idem, pro alio tractatu de domo eorumdem abbatis et conventus Ducharentonneau grangia, bergeriis ceterisque aedificiis, dependentiis, et aliis pertinentiis, per eosdem abbatem et conventum ad centum et quinque annos traditis nobili viro Yvoni Thomae scutifero. 45.   Abbatibus de Vetericella et de Valkenried coniunctim, in virtute salutaris obedientiae ac sub excommunicationis latae sententiae ac depositionis a suis abbatialibus dignitatibus poenis, per generale Capitulum districte praecipitur, quatinus infra proximum festum Sancti Ioannis Baptistae, pro omni dilatione et termino in aliquo loco sibi magis competenti decenti conveniant, et causam, querelas et controversias inter abbaten [abbatem ] et conventum de Lenym ex una, et magistrum Arnoldum, abbatem de Veteri monte, partibus ex altera, motas et ortas, vocatis vocandis et examinatis testibus per partes ipsas producendis, super instructionibus et articulis super hoc a praesenti Capitulo destinatis et per ipsum Capitulum eisdem commissariis sub sigillo Diffinitorum transmissis, partibus hinc inde auditis, brevis et bonae iustitiae ministrent complementum, cum omnimoda Ordinis auctoritate, causam istam totaliter terminando, sententiando et secundum Ordinis diffinitiones et statuta diffiniendo, eam amplius ad audientiam Capitali vel quamcumque aliam iustitiam non remittendo, sed partes ipsas coram ipsis faciant citari et conveniri, et eas per censuras Ordinis et sub poenis amissionis causae ad comparendum et procedendum in ipsa compellant, et partem per eos in hac materia condemnandam ad standum et acquiescendum eorum sententiis plene astringant, et ad solvendum expensas factas et fiendas occasione huius processus compellant, ceteraque in hac re dependentia et pertinentia agant et faciant in plenaria Ordinis potestate, eademque auctoritate approbent, ratificent et confirment quemdam contractum factum et passatum inter praedictos abbatem et conventum de Lenym et Brandenburgenses, sicut Capitulo et petunt inspectores et commissarii alias per Capitulum ad hoc deputati. Ulterius eisdem commissariis et abbati de Lenym committendo, quatinus diligenter et debite se informent super amissione et deperditione cuiusdam pretiosi et pulcherrimi calicis aurei magni valoris et aestimationis, monasterio de Chorym pertinentis, et dudum eidem monasterio per fundatores in eleemosinam dati, et si per debitam informationem repererint abbatem ipsum de Chorym de alienatione vel amissione huiusmodi calicis notabiliter et evidenter culpabilem et convictum, ipsum a sua abbatiali dignitate destituant et deponant, in plenaria Ordinis potestate. 46.   Priori monasterii Claraevallis Mediolanensis dioecesis, per generale Capitulum districte praecipitur, quatinus auctoritate Ordinis diligenter et debite secundum ipsius Ordinis statuta et diffinitiones, puniat et corrigat omnes et singulos eiusdem monasterii religiosos propter reformationem emissos, eos compellendo ad bene et religiose vivendum et tenendum se in aliquibus Ordinis monasteriis, ubi bene et religiose vivant et se teneant, rebelles et inobedientes per ablationem, emissionem, sive pensionum sibi assignatarum privando, in plenaria Ordinis potestate. 47.   Generale Capitulum volens inter fratres et religiosos huius sacri Ordinis pacem, amicitiam et concordiam servare et intertenere, audita controversia et querela mota et orta inter magistrum Arnoldum abbatem de Veterimonte, s. th. pr., ex una et fratrem Ioannem Flebusch partibus ex altera, super iure per utramque partem praetenso in dignitate abbatiali dicti monasterii de Veterimonte, absque altero strepitu et figura iudicii rigorosi eosdem in modum sequentem deconsensu et beneplacito utriusque partis concordavit et pacificavit, videlicet quod ipse magister Arnoldus erit et manebit verus et pacificus abbas eiusdem monasterii, cui etiam iuri dignitatis abbatialis idem frater Ioannes Flebusch penitus et totaliter renuntiavit ; et propter hoc silentium perpetuum eidem fratri Ioanni super hoc ex nunc imponit idem Capitulum, utrique earumdem partium similiter super omnibus et singulis querelis et controversiis hucusque hac occasione ortis et motis perpetuum silentium imponendo, et pro pensione gratiosa eidem fratri Ioanni Flebusch singulis annis, donec et quousque dignitatem abbatialem in Ordine pacifice assecutus fuerit, 50 flor. renens. ipse abbas de Veterimonte vel eius successores solvere tenebuntur in duobus terminis per aequalem portionem, videlicet in festo Nativitatis Domini medietatem, et sancti Baptistae aliam partem, quorum primus terminus solutionis erit in festo sancti Ioannis Baptistae proxime futuro ; et pro expensis per eumdem Flebusch occasione huiusmodi prosecutionum factis, ipse de Veterimonte pro semel 100 florenos renens. infra unum annum solvere tenebitur ; et 20 flor. renens. etiam pro una vice pro arreragiis dictae pensionis eidem Flebusch debitis, medioque huius amicabilis concordiae idem Flebusch renuntiavit et renuntiat professioni per eum factae eodem magistro Arnoldo abbati de Veterimonte et suo monasterio, et idem abbas eumdem ab eadem etiam absolvit cum tali conditione quod ipse Flebusch infra proximum festum Omnium Sanctorum in aliquo Ordinis regulato monasterio professionem facere tenebitur, et de eadem ipsum abbatem de Veterimonte infra proximum festum Natalis Domini certificare sub poena privationis eiusdem pensionis sibi assignatae legitime ; quas quidem partes plenum in omnibus praemissis auditas, amicabilem et de earum beneplacito et consensu idem Capitulum ad omnia supradicta observanda, tenenda et adimplenda, secundum sui formam et tenorem idem generale Capitulum condemnat per censuras Ordinis et ad huiusmodi diffinitionis executionem quoad coactionem solutionis pensionis praedictae ordinat et deputat abbatem, cui ipse Ioannes frater Ioannes Flebusch professionem faciet, in plenaria Ordinis potestate. 48.   Abbati de Vallibus Sernay omnibus et singulis Ordinis abbatibus per generale Capitulum districte, et in virtute salutaris obedientiae, ac sub excommunicationis latae sententiae poena praecipit, quatinus sororem Coletam de Mesnil, monasterii monialium Beatae Mariae Regalis religiosam professam, suae salutis immemorem et in animae suae grave periculum per saeculum vagando et absque suorum superiorum licentia a longo tempore damnabiliter discurrentem, tamquam fugitivam et excommunicatam palam et publice per affixionem ad valvas ecclesiarum et villarum denuntient et publicent, eamque carceribus in aliquo Ordinis monialium monasterio, usque ad nutum generalis Capituli vel domini Cistercii mancipent, et alias debite, prout secundum eorum conscientiam viderint, iuxta Ordinis regularia instituta, puniant et corrigant cum plenaria ipsius Ordinis auctoritate ; eidem abbati de Vallibus committendo, ut si humiliter et devote ad Ordinis obedientiam redire voluerit, et de facto redeat, eam a censuris et sententiis quas incurrit absolvere possit, abbatissam Maloduni compellendo ab sibi dandam quittanciam professionis et ipsam sic quittatam ad aliquod aliud nostri Ordinis monasterium monialium transmittat, abbatissam ad quam eam miserit ad eam recipiendum per censuras Ordinis et alias iuris et iustitiae vias compellendo, in plenaria Ordinis potestate. 49.   Cum fratre Benigno, religioso professo monasterii Claraevallis Mediolanensis dioecesis, attenta sua sufficientia, honestis moribus et conversatione laudabili, per generale Capitulum benigne et misericorditer dispensantur, ut non obstante illegitimatione, quam extra matrimonium natus contraxit, ad sacerdotium, omnes Ordinis actus legitimos, gradus, voces, officia, dignitates, abbatiali seclusa, promoveri valeat et assumi. 50.   Reformationem et reclusionem in monasterio monialium de Biloqua in Gandavo, pro animarum salute nuper factam, praesens generale Capitulum ratam et gratam habens eamdem reclusionem ratificat, confirmat et approbat. 51.   Ad idem, pro reclusione monasterii Vallis virginum in Auldenardo, per dominum Cistercii, s. th. pr., pro animarum salute nuper facta. 52.   Quia nemo tenetur propriis stipendiis militare, attentis laboribus per provisorem collegii Sancti Bernardi Parisiis sumptis et sumendis, in directione agendorum ipsius collegii et scolarium eiusdem, ad supportandum onera et expensas ratione officii pro honore et gloria dicti collegii frequentes occurrentes, generale Capitulum benigne annuit provisori moderno quod singulis annis de communi bursa scolarium habeat et percipiat 20 francos, usque ad revocationem ipsius Capituli generalis. 53.   Abbati monasterii de Eberbaco praesens generale Capitulum praecipit et mandat, quatinus quamprinum [quamprimum ] commode fieri poterit, personaliter accedat ad prioratum Montis Sanctae Mariae Walburgis, ibidemque visitet, corrigat et reformet, in spiritualibus et temporalibus, in capite et in membris, omnia et singula quae invenerit visitanda, corrigenda et reformanda, ibidem si opus fuerit, de novo priore providendo, in plenaria Ordinis potestate. 54.   Generale Capitulum condolens desolationi monasterii Vallis Sancti Lamberti, in quo novissime diebus istis ignis de cœlo descendens tota ecclesiam combussit usque ad lapides, quotam contributionum monasterium praedictum concernentium dehinc ad quinquennium misericorditer relaxat et remittit. 55.   Ad idem, pro monasterio Vallis Dei, Leodiensis dioecesis, attentis guerrarum incommodis, pro anno isto dumtaxat. 56.   Ut materia et occasio vagandi et discurrendi personis regularibus Ordinis penitus auferatur, praesens generale Capitulum inhibet omnibus abbatibus Ordinis universi, sub gravibus Ordinis poenis et depositionis, quod de cetero nullatenus suos monachos licentiare praesumant, nisi per ipsos fuerit terminus brevis assignatus, qui tamen non excedat duos menses, quodque provideant dictis monachis de monasteriis, in quibus recipi valeant, antequam per ipsos emittantur, si ad tempus voluerint illos ad alia monasteria emittere. 57.   Tractatum passatum et initum inter abbatem et conventum monasterii Ursicampi et Antonium Coppe, dictu Bouchar, hospitalarium et burgensem Parisiis, prout plenius continetur in litteris… *etc.* approbat. 58.   Attenta desolatione et ruina monasterii de Bithania, generale Capitulum abbatem dicti monasterii a via Capituli dehinc ad quinquennium de speciali gratia habet excusatum. 59.   Ad idem, pro abbate monasterii Altaecumbae, attento eius senio, pro praesenti anno. 60.   Domino Firmitatis, s. th. pr., per generale Capitulum committitur et praecipitur, quatinus per Ordinis censuras, ac alias iuris et iustitiae vias compellat abbatem et officiarios monasterii Maceriarum ad satisfaciendum Stephano Bergier de Chaneyo de his, in quibus legitime eidem invenerit obligatos, in plenaria Ordinis potestate. 61.   Abbatissam monasterii monialium de Virgulto, Cameracensis dioecesis, praesens generale Capitulum habet benigne supportatam dehinc ad quinquennium a solutione medietatis pensionis sororis Margaretae Ghemars, moniali de Pratis iuxta Duacum, dudum praedicti monasterii de Virgulto per 9 menses dumtaxat abbatissae alias sibi assignatae, non obstante confirmatione eiusdem Capituli super hoc concessa. 62.   Provisionem et pensionem per abbates monasteriorum de Belloprato et de Caroliloco, s. th. pr., et generalis Capituli commissarios, fratri Petro Pipon, religioso professo monasterii de Regalimonte, nuper abbati monasterii de Lanneyo, assignatam, prout in litteris super hoc confectis, quibus haec praesens diffinitio annectitur plenius continetur, praesens generale Capitulum ratificat, confirmat et approbat, abbatibus de Belloprato et de Regalimonte, et eorum alteri super hoc requirendo, huiusmodi diffinitionis executionem in plenaria potestate committendo, ulterius declarando, quod scissurae sive rupturae in eisdem litteris per notam notarii apostolici factae ipsas litteras nullatenus reddunt vitiosas. 63.   Fratrem Alanum, monasterii de Bonarequie abbatem, ad Capitulum generale debite citatum et non comparentem, praesens generale Capitulum contumacem, rebellem et excommunicatum reputat et denuntiat, abbatibus de Precibus, s. th. pr., et de Boquien, et eorum alteri praecipiendo et mandando, quatinus dictum abbatem de Bonarequie, palam et publice contumacem et excommunicatum ubicumque opus fuerit, denuntient et denuntiari faciant, seque fideliter et debite informent de et super excessibus et criminibus contentis, in articulis sigillo Diffinitorum signatis, eisdem praesentandis, et informatione facta secundum exigentiam ipsius demeritorum ipsum taliter puniant et corrigant, quod aliis cedat in exemplum et terrorem, etiam si opus exegerit, a dignitate abbatiali deponendo, in plenaria Ordinis potestate. 64.   Cum secundum nostri Ordinis regularia statuta ab omnibus et singulis eiusdem Ordinis regularibus personis uniformitas, tam in modo vivendi quam in habitibus deferendis, debeat observari, nihilominus novissime istis diebus ad notitiam generalis Capituli devenit, quod in nonnullis monasteriis in partibus Germaniae situatis, huiusmodi uniformitas et signanter in habitu minime observatur, cum in multis locis abbates et monachi nationis germanicae griseas deferant cucullas contra communem modum, alias per generale Capitulum salubriter ordinatum ; hinc est quod praesens generale Capitulum huiusmodi abusum radicitus amputari cupiens, inhibet omnibus et singulis dicti Ordinis regularibus personis, sub poenis et censuris Ordinis, ne de cetero tales habitus discolores, seu alterius coloris quam albi vel nigri deferre praesumant, in locis tamen in quibus griseis utuntur cucullis, ne albae foedentur, idem Capitulum permittit, quod a prandio inclusive, si voluerint, loco grisearum nigras gerant cucullas, eisdem de cetero et ceteris Ordinis regularibus personis, demptis conversis, usum praefatarum cucullarum penitus et totaliter prohibendo et interdicendo. 65.   Abbati de Oratorio per generale Capitulum committitur, quatinus quamprimum poterit ad monasterium Claritatis personaliter accedat, ibidemque se informet de et super emissione fratris Mathei Marie, eiusdem monasterii Claritatis professi, et informatione habita, si invenerint dictum fratrem casus commisse adeo graves, quod merito debeat e monasterio eliminari, dictum fratrem Matheum in aliquo Ordinis monasterio sic provideat quod vagandi materiam non habeat, sin alias abbatem suum ad ipsum recipiendum, in plenaria Ordinis potestate, viriliter et exacte compellat. 66.   Abbatibus de Recluso et de Charmeya per generale Capitulum committitur, quatinus se debite et fideliter informent de iure paterno, quod praetendit habere abbas Ioyaci in prioratu de Iardino iuxta Plamastrum, domino Cistercii, s. th. pr., nullo medio pertinentem, et habitis informationibus dicto Capitulo generali proxime futuro singula quaeque fideliter referant. 67.   Desolationi et ruinae pergrandi, ad quas tendit ecclesia monasterii monialium Beatae Mariae de Gronninghes, praesens generale Capitulum condolens et relevamen ex intimo desiderans, abbati de Dunis idem Capitulum committit, quatinus gratiosum subsidium pro reparatione praedictae ecclesiae de Gronninghes monasteriis utriusque sexus in comitatu Flandriae constitutis fideliter imponat, et ad solvendum quotam per ipsum deputandam abbates et abbatissas charitative roget et requirat. 68.   Diffinitionem de scolaribus ad studia generalia mittendis alias per generale Capitulum editam, secundum sui formam et tenorem praesens generale Capitulum confirmat et renovat. Quia in litteratis viris… *etc. ut supra anno* 1460 n° 19. 69.   Abbati de Claratumba per generale Capitulum committitur, quatinus virtute commissionis suae exactam diligentiam faciat ad recuperandum bona temporalia monasteriorum de Obra et de Premaut pertinentia, ad hoc, quod in eisdem religiosi divinum possint et valeant Altissimo servitium exhibere et celebrare, inhibeatque sub censuris Ordinis abbatibus monasteriorum ad saecularia iudicia se trahentibus, ne de cetero talia facere praesumant. 70.   Generale Capitulum declarat fratrem Hubertum de Duaco, monachum monasterii Trium fontium non incurrisse aliquam infamiae notam seu inhabilitatem occasione huius quod affuit in percussione cuiusdam fratris Roberti, eiusdem monasterii monachi, ex qua laesione post duos dies migravit a saeculo. 71.   Ad evitandum scandala dietim in Ordine nostro per commendas emergentia, praesens generale Capitulum dat et concedit plenariam licentiam abbatibus monasteriorum de Gimundo, de Nizorsio et de Scala Dei, monasteria sua pro bono et utilitate eorumdem, si voluerint in manibus abbatum Grandissilvae et de Bardonis, tam coniunctim quam divisim, pure cedendi, et absque aliqua simoniae macula, resignandi, eisdem auctoritatem concedens de aliis sufficientibus et idoneis nostri Ordinis personis in ipsis monasteriis, secundum papalia et dicti Ordinis regularia statuta, providendi. 72.   Abbati de Ardorello per generale Capitulum committitur, quatinus se debite et fideliter informet de expensis factis in provisione facta de novo abbate in monasterio Villaelongae, et informatione facta partibus hinc inde auditis, debitae iustitiae complementum ministrare non omittat, in plenaria Ordinis potestate. 73.   Omnes abbates qui ad praesens Capitulum non venerunt, nec se debite excusaverunt, praesens generale Capitulum contumaces et excommunicatos reputat et denuntiat. 74.   Abbati de Sancto Andrea, s. th. pr., praesens generale Capitulum committit, quatinus se diligenter et fideliter informet de et super iniuriis per abbatem de Brolio et quemdam fratrem Ioannem de Vernieul, domino Ioanni Lorel in artibus magistro et curato Sancti Martini, ut dicit, illatis et post debitam informationem, partibus hinc inde auditis, debitae iustitiae complementum ministret, in plenaria Ordinis potestate. 75.   Generale Capitulum committit abbati de Curia Dei, quatinus se fideliter informet de et super contentis in quibusdam litteris tractatuum pro monasteriis de Eleemosina et de Fontanis albis, et ea quae per informationem debitam invenerit, proximo Capitulo generali referat et indicet. 76.   Intuitu pietatis, et contemplatione paupertatis monasterii de Boneffia, quod in suis aedificiis ruinam non modicam patitur, praesens generale Capitulum ordinat et diffinit quod media pars eleemosinarum, quae fiunt de pecuniis ad portas monasteriorum Ordinis utriusque sexus dehinc ad biennium in partibus Flandriae, Brabantiae, Hannoniae et Picardiae, esui pauperum deputatarum et ordinatarum, ad reparationem ruinae et desolationis aedificiorum dicti monasterii de Boneffia convertatur, realiter et cum effectu deliberetur abbatibus monasteriorum… (*locus vacuus*) huiusque diffinitionis executionem committendo, ad viriliter et exacte compellendum huiusmodi eleemosinarum distributores ut debite abbati dicti monasterii de Boneffia, aut suo certo mandato persolvant. 77.   Devotioni personarum utriusque sexus monasterium Beatae Mariae de Boneffia visitantium, praesens generale Capitulum annuere cupiens, eisdem personis dictum monasterium devote visitantibus, ac eidem de bonis suis temporalibus largientibus, praesens generale Capitulum plenariam participationem omnium bonorum spiritualium, videlicet missarum, eleemosinarum, orationum, abstinentiarum, ieiuniorum, ceterorumque divini cultus obsequiorum, quae fiunt ac fient in futuro in ipso Ordine, tam in vita quam in morte, benigne largitur et concedit. 78.   Committitur per generale Capitulum abbatibus de Andreow et de Sulejow, et cuilibet eorum in solidum, quatinus diligenter et debite se informent, si pro utilitate et commodo monasterii Claraetumbae debeat vendi quaedam villa per guerras deserta, vocata Dombremika, quae quidem villa dicto monasterio valere solebat in annuo redditu 14 marcas bohemicales, et informatione facta, singula quaeque in materia repererint, proximo Capitulo referant. 79.   Pensionem factam per abbatem Fonteneti sorori Annae de Saint Pore, pridem abbatissae monasterii Beatae Mariae de Requie assignatam, prout plenius continetur in litteris, quibus haec praesens diffinitio annectitur, praesens generale Capitulum confirmat, ratificat et approbat, mandans idem Capitulum domino Pontigniaci, quatinus abbatem dicti monasterii de Fonteneto ad realiter persolvendum huiusdi [huiusmodi ] pensionem dictae sorori Annae, per censuras Ordinis compellat, in plenaria Ordinis potestate. 80.   Quia dolenter ad notitiam generalis Capituli devenit quomodo retroacto tempore abbates et conventus monasterii de Claromarisco nonnullos tractatus indebitos in praeiudicium et damnum dicti monasterii fecerunt, contra Ordinis regularia statuta, generale Capitulum super hoc remedium apponere cupiens, omnes et singulos tractatus per praefatos abbates et conventum monasterii de Claromarisco sic indebite et absque patris abbatis et Capituli generalis licentia factos et passatos, cassat, annullat et irritat, ac nullius vigoris et efficaciae esse declarat, mandans et praecipiens abbati moderno, quatinus exactam diligentiam faciat in recuperando bona quaeque sic indebite alienata ; dispensat quoque idem Capitulum super iuramentis per dictos abbates et conventum praedicti monasterii de Claromarisco inde factis. 81.   Ad idem, pro monasterio de Moris. 82.   Cum abbate monasterii Villariensi praesens generale Capitulum benigne dispensat, ut a manutenentia scolaris in collegio Sancti Bernardi Parisiis dehinc ad biennium, non obstante diffinitione in contrarium facta, absolvit. 83.   Abbatibus de Claraprovincia et de Sulejow, et eorum cuilibet per se et in solidum, praesens generale Capitulum praecipit et mandat in virtute salutaris obedientiae, quatinus quam citius poterunt ad monasterium de Wanchoczsco personaliter accedant, ibidemque visitent, corrigant et reforment, in spiritualibus et in temporalibus, in capite et in membris, omnia et singula quae invenerint visitanda, corrigenda et reformanda, seque debite informent super contentis in articulis, quibus haec praesens diffinitio annectitur, ac etiam de et super controversia, querelis, querimoniis et iniuriis atque excessibus fratri Ioanni Mirzecstri per dictum abbatem, ut fertur, illatis, et si per informationem invenerint, aut alter eorum invenerint dictum abbatem fore culpabilem, ipsum taliter corrigant et puniant, quod aliis cedat in exemplum, etiam, si sua exigant demerita, a dignitate abbatiali deponendo, et dicto fratri Ioanni debitae iustitiae complementum ministrando, in plenaria Ordinis potestate. 84.   Quia in litteratis viris totus pendet nostri Ordinis decus et honor, praesens generale Capitulum plenariam confert licentiam fratri Petro praesentium latori, monasterii in Obra expresse professo, ad scolasticos actus exercendos in collegio Cracoviensi moram trahendi quamdiu honeste et religiose ibidem se rexerit, aut usque ad revocationem dicti Capituli generalis, mandans idem Capitulum abbati de Obra sub excommunicationis et depositionis poenis, quatinus dictum fratrem Petrum praesenti gratia uti pacifice et gaudere permittat, abbati de Claratumba Ordinis reformatori maioris Poloniae, quatinus hanc praesentem diffinitionem debitae executioni demandet, compellendo abbates de Obra, de Paradiso, de Blesseno et de Preimet, quatinus quotas seu taxas consuetas pro manutenentia dicti fratris Petri realiter et integre persolvant, non obstantibus quibuscumque ordinationibus seu privilegiis in contrarium datis, in plenaria Ordinis potestate. 85.   Abbati Trium fontium per generale Capitulum praecipitur, quatinus per censuras Ordinis compellat abbatem et officiarios monasterii de Monasteriis in Argona, ad satisfaciendum abbati monasterii de Claroloco infra proximum festum Paschae, de omnibus expensis per ipsum factis in informatione facta super aetate fratris Ioannis Bacquelier, abbatis monasterii de Moris, et hoc in plenaria Ordinis potestate. 86.   Abbati de Landa Poloniae per generale Capitulum committitur, quatinus diligenter et debite se informet super electione, provisione et institutione ad dignitatem abbatialem monasterii de Luckna Poloniae, per abbatem de Paradiso secundum tenorem litterae dicti abbatis de Paradiso, et si dictam provisionem invenerit esse factam absque auctoritate abbatis de Veterimonte, patris abbatis eiusdem monasterii, eumdem fratrem Mauritium pro non abbate, sed pro intruso declaret et denuntiet, ipsum monasterium tamquam vacans declarando, et eidem de novo abbate secundum Ordinis statuta provideat, ipsum abbatem de Paradiso ad proximum generale Capitulum qui debite de praemissis informare tenebitur, citando, in plenaria Ordinis potestate. 87.   Generale Capitulum sufficienter et debite informatum de et super praesumptione et abusibus factis per abbatem Populeti in monasterio monialium Beatae Mariae de Casuis, ibidem absque aliqua auctoritate, per abbatem Sanctae Fidis, commissarium domini Morimundi, dicti monasterii de Casuis immediate patris abbatis institutum, destituendo ab officio procuratorii ipsius monasterii de Casuis, et quemdam Guillelmum de la Bruna loco dicti Martini instituendo, occasione cuiusmodi orta est contentio et lis inter partes. Praesens generale Capitulum huiusmodi abusus tolerare non valens, cassat, irritat et annullat institutionem sic, ut praemittitur, indebite factam per dictum de Populeti de persona praedicti Guillelmi, ac in ipso procuratorii officio instituit de novo dictum Martinum de Valle, omnia et singula per dictum abbatem Sanctae Fidis ibidem facta, et ad Dei laudem ordinata confirmando, partibus quoque sic contendentibus perpetuum imponit silentium, mandans idem Capitulum abbati praefato Sanctae Fidis, in virtute salutaris obedientiae, quatinus sub censuris et gravibus Ordinis poenis, inhibet omnibus utriusque sexus regularibus personis, ut de cetero de huiusmodi controversiis, processibus, querelis et questionibus quovismodo se intromittere audeant aut praesumant, et haec omnia in plenaria dicti Ordinis potestate. 88.   Generale Capitulum, quantum cum Deo potest, salutem animarum operari cupiens, fratri… (*locus vacuus*) moderno abbati de Eberbaco, quamdiu dumtaxat plenariam confert auctoritatem licentiandi moniales monasteriorum monialium sibi subiectarum, et ei per dominum Claraevallis commissarum, ut de monasteriis non reformatis possint et valeant transire ad alia Ordinis monasteria monialium reformata, etiam licentia abbatissae petita et non obtenta, in plenaria Ordinis potestate. 89.   Abbas de Castellariis quotas contributionum secundum antiqua Ordinis registra solvere recusans, ratione cuius ad Capitulum generale extitit citatus, quia per procuratorem comparuit, praesens generale Capitulum ordinat et diffinit quod praedictas contributionum quotas monasterium suum concernentes de cetero secundum dicti Ordinis antiqua registra indefectibiliter persolvat, eidem abbati et monasterio dictarum contributionum arreragia de toto tempore praeterito benigne quittando, et de speciali gratia remittendo. 90.   Attentis periculis et viarum discriminibus omnes abbates regni Poloniae de hinc ad quadriennium a via Capituli benigne et de speciali gratia habet excusatos. 91.   Ad evitandum scandalum et animarum salutem facilius procurandum, praesens generale Capitulum inhibet omnibus abbatibus regni Poloniae sub gravibus Ordinis poenis, ne de cetero religiosos suos ad primitias celebrandas in aliquibus villis aut civitatibus licentiare praesumant ; quodque si quae fuerint licentiatae alias datae, huiusmodi licentias in praeiudicium salutis animarum et populi scandalum, idem Capitulum cassat, irritat et annullat, abbati de Claratumba districte praecipiendo, quatinus ubicumque invenerit tales licentiatos Ordinis honorem denigrantes, ad sua propria monasteria indissimulanter remittat, in plenaria Ordinis potestate. 92.   Visitationem et reformationem omnium et singulorum monasteriorum regni Poloniae, necnon monasteriorum terrae Prussiae Polplin et Oliva, abbati de Claratumba praesens generale Capitulum committit in plenaria Ordinis potestate. DISPENSATIONES 93.   Generale Capitulum misericorditer et benigne dispensat cum abbate de Caroliloco, s. th. pr., ut omnes et singulos religiosos suos pro semel ab omnibus et singulis casibus, peccatis et excommunicationum sententiis, ipsi Capitulo specialiter reserratis [reservatis], possint in foro conscientiae audire, et eosdem absolvere cum poenitentia salutari, etiam cum eisdem super irregularitatibus inde contractis plenarie dispensare, sibique confessorem Ordinis, qui similem habeat potestatem, eligere. 94.   Ad idem, pro abbate Regalismontis, s. th. pr., pro suis religiosis. 95.   Ad idem, pro abbate Igniacensi, commissario domini Cenomanensis, pro religiosis monasterii Ursicampi. 96.   Ad idem, pro abbate de Alna, tam pro se quam pro suis religiosis. 97.   Ad idem, pro abbate Charitatis per se vel aliquem seu aliquos per ipsum deputandum vel deputandos, pro suis religiosis et aliis personis regularibus monasterii Bellaevallis, Theoloci et de Gratia Dei, pro semel. 98.   Ad idem, pro priore et religiosis prioratus de Valle vinearum semel. 99.   Ad idem, pro abbate Altaecumbae, et omnibus personis utriusque sexus sibi subiectis. 100.   Ad idem, pro abbate et conventu de Caricampo. 101.   Ad idem, pro abbate et conventu de Ioyaco. 102.   Ad idem, pro abbate et conventu de Pruliaco [Prulliaco], pro se et suis religiosis, et pro religiosis de Barbello, aut hanc potestatem possit, quibus voluerit confessoribus, dare. REHABILITATIONES 103.   Generale Capitulum benigne et misericorditer cum sorore Iaquina Destailleurs, religiosa professa monasterii de Vivario, dispensat, ut non obstante illegitimatione et defectu natalium, quam patitur extra matrimonium nata, ad omnes Ordinis actus legitimos, gradus, voces, officia et dignitates, abbatiali seclusa dignitate, promoveri valeat et assumi. 104.   Ad idem, pro fratre Guillelmo Chevalier, religioso professo monasterii de Valloliis, qui spreto suae religionis iugo, monasterium illicentiatus exiens, per saeculum evagando sex hebdomadarum spatio apostatavit, habitu regulari dimisso super quo, etc. 105.   Ad idem, pro sorore Catherina Soulas, religiosa professa monasterii monialium de Willencourt, in carnis contagio usque ad prolis subsecutionem deprehensa et convicta. 106.   Ad idem, pro sorore Iudoca de Brello, religiosa professa monasterii monialium de Valle Nostrae Dominae, in dioecesi Leodiensi, convicta de carnis contagio, puerperio inde semel subsecuto, abbatiali dignitate seclusa. 107.   Ad idem, pro fratre Theobaldo de Verrières, religioso professo monasterii de Monasteriis in Argona, de carnis contagio convicto usque ad prolis procreationem, etc. 108.   Ad idem, pro fratre Matheo Lamorey, religioso professo monasterii de Frigidomonte, in dioecesi Belvacensi, ut non obstante contagio carnis, quod usque ad prolis procreationem incurrit, etc. 109.   Ad idem, pro fratre Ioanne Morel, religioso professo eiusdem monasterii de Frigidomonte, quod semel manum violentam in suppriorem monasterii ipsius de Frigidomonte in dormitorio post completorium iniecit, et post modum fere per tres menses, habitu regulari semper retento, apostatavit, ut non obstante, etc. 110.   Ad idem, pro fratre Ioanne Warnet, religioso professo monasterii de Alna, convicto de contagio carnis. 111.   Ad idem, pro fratre Symone Steynberg, qui illicentiatus metas monasterii exivit, et per saeculum octo diebus vagando se fugitivum reddidit, super quo, etc. 112.   Ad idem, pro fratre Ioanne de Strabourg, religiosi professi monasterii de Laude, qui monasterium illicentiatus exeundo, et per quindecim dies extra morando apostatavit. 113.   Ad idem, pro fratre Sebastiano Grandin, religioso professo monasterii de Boheriis, qui illicentiatus, a dicto suo monasterio recedendo per mundum, habitu regulari dimisso, discurrit, ad supplicationem sui abbatis dispensatur, etiam abbatiali dignitate inclusa. 114.   Ad idem, pro fratre Gerardo de Vitreolo, religioso professo monasterii de Aceyo, qui monasterium praedictum illicentiatus exiens habitum regularem relinquendo, et per saeculum fere per sex menses vagando, apostatavit, abbatiali dignitate inclusa. 115.   Ad idem, pro fratre Adam, religioso professo monasterii de Lutzella, convicto de carnis contagio, et quai [quia ] per saeculum illicentiatus vagando, habitu regulari dimisso, apostatavit. 116.   Ad idem, pro fratre Dominico de Lansio in theologia praesentato, religioso professo monasterii Beatae Mariae de Bonacumba, qui de carnis contagio usque ad prolis procreationem convictus est, super quo, etc. dignitate abbatiali inclusa, ad supplicationem abbatis de Bolbona. 117.   Ad idem, pro fratribus Nicolao Schynlda, monacho professo dicti monasterii, et Bocardo eiusdem loci converso, ut non obstante inhabilitatis et infamiae nota, monasterium illicentiati exeuntes apostatando, monacho habitu regulari non dimisso, et converso habitu regulari dimisso, incurrerunt, ad omnes Ordinis actus, abbatiali seclusa dignitate, etc. 118.   Ad idem, pro fratribus Adelpho Dehagis, Michaele Dehagis et Stephano de Novovillari, religiosis professis monasterii de Novocastro, quorum primus scilicet frater Adelphus Dehagis, habitu regulari non dimisso, per mensem apostatavit, et postea de contagio carnis convictus fuit, alii vero duo, scilicet Michaël et Stephanus votum castitatis frangentes de contagio carnis in monasterio convicti sunt, ad supplicationem abbatis de Novocastro. 119.   Ad idem, pro fratre Martino de Cracovia, religioso professo monasterii de Claratumba, in carnis contagio deprehenso et convicto, super quo, etc. ad supplicationem abbatis sui. ELECTIONUM CONFIRMATIONES 120.   Electionem, institutionem, installationem et provisionem de persona fratris Ioannis de Divione, religiosi professi monasterii de Charitate, in sacra pagina baccalarii formati, et nuper collegii Sancti Bernardi Parisiensis provisoris, ad dignitatem abbatialem monasterii de Theoloco, in dioecesi Lingonensi, per dominum Morimundi, patrem abbatem ordinarium et immediatum eiusdem monasterii factas, prout in decreto… *etc.* confirmat. 121.   Ad idem, pro magistro Iacobo Guichardi, s. th. pr., religioso professo monasterii de Fonte frigido, ad dignitatem abbatialem monasterii de Calercio, per abbatem de Grandisilva, patrem abbatem immediatum, eiusdem monasterii, cum suppletione defectuum, si qui intervenerint. 122.   Ad idem, pro fratre Ioanne de Indagine, religioso professo monasterii de Otterburg, ad dignitatem abbatialem dicti monasterii, per abbatem de Eberbaco, patrem abbatem eiusdem monasterii. 123.   Ad idem, pro fratre Reginaldo Leuvard, religioso professo monasterii de Barbereyo, in theol. bacc. ad dignitatem abbatialem dicti monasterii, per abbatem de Savigniaco, patrem abbatem dicti monasterii. 124.   Ad idem, pro fratre Claudio de Tintavilla, religioso professo monasterii Claraevallensis, ad dignitatem abbatialem [monasterii] de Regniaco, per abbatem de Fonteneto, commissarium domini Claraevallis, s. th. pr., patris abbatis immediati eiusdem monasterii. 125.   Ad idem, pro fratre Iacobo Taillefer, religioso professo monasterii de Eleemosina, ad dignitatem abbatialem eiusdem monasterii, per abbatem de Curia Dei, commissarium domini Cistercii, s. th. pr., et eiusdem monasterii patris abbatis immediati. 126.   Ad idem, pro fratre Mathia Georgii, religioso professo monasterii de Czenna, ad dignitatem abbatialem eiusdem monasterii, per abbatem de Valle Sanctae Mariae, patrem abbatem immediatum eiusdem monasterii. 127.   Ad idem, pro fratre Roberto Chayrley, monasterii de Woburnia in Anglia, religioso expresse professo dicti monasterii, ad dignitatem abbatialem ipsius monasterii per resignationem fratris Ioannis Esselin, nuper abbatis dicti loci, factam in manibus abbatis de Fontibus, patris abbatis eiusdem monasterii. 128.   Ad idem, pro fratre Guillelmo Breton, monasterii de Buckland dudum priore, ad dignitatem abbatialem dicti monasterii, per abbatem de Quarrera, dicti monasterii patrem abbatem, promotionem et installationem factas alias approbat, ratificat et confirmat, praecipiendo, etc. IUDICES 129.   Abbatibus de Prulliaco, de Caroliloco, s. th. pr., et de Sacro portu, et eorum cuilibet per se et in solidum, per generale Capitulum committitur, quatinus per censuras Ordinis, et alias iuris et iustitiae vias, in plenaria Ordinis potestate, omnes eiusdem Ordinis regulares personas utriusque sexus, tam conventuales quam non conventuales, quas per testes, litteras, cartas, registra, et alia sufficientia et legitima documenta invenerint abbati et conventui monasterii de Ioyaco, dioecesis Senonensis, aut alicui de eodem monasterio regulari personae, in aliquibus pecuniarum summis, censibus, redditibus, seu alias quomodolibet fore obligatas vel debentes, ad debite et plenarie satisfaciendum cogant et compellant, secundum ipsius Ordinis regularia statuta. 130.   Ad idem, pro abbate et conventu Caroliloci, in diocesi Silvanectensi, abbatibus de Regalimonte, s. th. pr., de Theoloco et de Longoponte, et eorum cuilibet in solidum. 131.   Ad idem, pro abbatissa et conventu monasterii monialium de Sancto Antonio prope muros Parisienses, abbatibus de Regalimonte et de Caroliloco, s. th. pr., de Theoloco et de Vallibus Sernay, et eorum cuilibet per se et in solidum. 132.   Ad idem, pro monasterio Ursicampi, abbatibus de Caroliloco, s. th. pr., et de Longoponte. 133.   Ad idem, pro monasterio Claraevallensi, abbatibus de Tribus fontibus et de Longovado. 134.   Ad idem, pro monasterio de Bellabrancha, abbatibus de Oratorio, Cenomanensis dioecesis, et de Ponte octrani. 135.   Ad idem, pro abbate monasterii de Barbereyo, abbati Sancti Andreae, s. th. pr. 136.   Ad idem, pro provisore, cellerario et bursario, scolaribus ceterisque studentibus Parisiis, abbati de Boquien. 137.   Ad idem, pro monasterio de Savigniaco, abbatibus de Sancto Andrea et de Barbereyo, et eorum cuilibet per se et in solidum. 138.   Ad idem, pro Regalimonte, abbatibus de Caroliloco, s. th. pr., de Theoloco, de Vallibus Sernay, et de Valle Beatae Mariae, et eorum cuilibet in solidum. DIFFINITIO GENERALIS 139.   Cum Ordo noster… contributionem sex millium florenorum… *etc. ut in anno* 1449. 